CELEX: 32015D1423
Language: et
Date: 2015-08-21 00:00:00
Title: Komisjoni rakendusotsus (EL) 2015/1423, 21. august 2015, milles käsitletakse teatavaid ajutisi kaitsemeetmeid seoses Kreekas esineva nodulaarse dermatiidiga (teatavaks tehtud numbri C(2015) 6010 all) (EMPs kohaldatav tekst)

25.8.2015   
            
            
               ET
            
            
               Euroopa Liidu Teataja
            
            
               L 222/7
            
         KOMISJONI RAKENDUSOTSUS (EL) 2015/1423,
   21. august 2015,
   milles käsitletakse teatavaid ajutisi kaitsemeetmeid seoses Kreekas esineva nodulaarse dermatiidiga
   
      
         (teatavaks tehtud numbri C(2015) 6010 all)
      
   
   (Ainult kreekakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 3,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 3,
   ning arvestades järgmist:
   
               (1)
            
            
               Nodulaarne dermatiit on väga nakkav eelkõige viirusekandjate levitatav veiste viirushaigus, mis põhjustab tõsist kahju ning võib laialdaselt levida peamiselt elusloomade ja nakatunud loomadelt saadud toodete kaudu.
            
         
               (2)
            
            
               Nõukogu direktiivis 92/119/EMÜ (3) on sätestatud üldised meetmed teatavate loomahaiguste, k.a nodulaarse dermatiidi tõrjeks. Nende hulka kuuluvad meetmed, mida tuleb võtta nodulaarse dermatiidi kahtluse ja kinnituse puhul.
            
         
               (3)
            
            
               Kreeka ametiasutused teatasid 20. augustil 2015 komisjonile kahest veiste nodulaarse dermatiidi puhangust veisefarmides (Kreeka Évrose piirkondlikus üksuses Ferese piirkonnas), kus on kokku ligikaudu 200 veist.
            
         
               (4)
            
            
               Kreeka kohaldas asjakohaseid meetmeid direktiivi 92/119/EMÜ raames ning kehtestas puhangukollete ümber ohustatud tsooni ja järelevalvetsooni vastavalt kõnealuse direktiivi artiklile 10.
            
         
               (5)
            
            
               Nodulaarse dermatiidi viirus ähvardab levida Kreeka muudesse piirkondadesse ja teistesse liikmesriikidesse eelkõige elusveiste ja nende spermaga kauplemise, teatud mäletsejaliste metsloomade liikumise ning teatavate veistelt pärit toodete turule laskmise kaudu.
            
         
               (6)
            
            
               Selleks et vältida selle viirushaiguse levikut Kreeka muudesse osadesse, teistesse liikmesriikidesse ja kolmandatesse riikidesse, on asjakohane keelata veiste liikumine ja väljaviimine (kehtib ka nende sperma kohta) ning ka Évrose piirkondlikust üksusest pärit teatavate loomsete toodete turuleviimine.
            
         
               (7)
            
            
               Alalise taime-, looma-, toidu- ja söödakomitee koosolekuni jäänud aja jooksul peaks komisjon koostöös asjaomaste liikmesriikidega võtma ajutised kaitsemeetmed seoses Kreekas esineva nodulaarse dermatiidiga.
            
         
               (8)
            
            
               Olukord vaadatakse läbi alalise taime-, looma-, toidu- ja söödakomitee järgmisel koosolekul ning vajaduse korral kohandatakse meetmeid,
            
         ON VASTU VÕTNUD KÄESOLEVA OTSUSE:
   Artikkel 1
   1.   Kreeka keelab Kreeka muudesse osadesse, teistesse liikmesriikidesse ja kolmandatesse riikidesse lähetada järgmisi Évrose piirkondlikust üksusest pärit tooteid:
   
               a)
            
            
               elusveised ja mäletsejalised metsloomad;
            
         
               b)
            
            
               veisesperma.
            
         2.   Kreeka keelab, et väljaspool Évrose piirkondlikku üksust ei lasta turule järgmisi Évrose piirkondlikust üksusest pärit kaupu:
   
               a)
            
            
               veistelt saadud värske liha ning sellisest värskest lihast toodetud lihavalmistised ja lihatooted;
            
         
               b)
            
            
               veistelt saadud piim ja piimatooted;
            
         
               c)
            
            
               veistelt saadud töötlemata loomsed kõrvalsaadused, välja arvatud juhul, kui kõnealused saadused on määratud pädeva asutuse ametliku järelevalve all kõrvaldamiseks tunnustatud käitises Kreeka territooriumil.
            
         Artikkel 2
   Käesolevat otsust kohaldatakse kuni 30. septembrini 2015.
   Artikkel 3
   Käesolev otsus on adresseeritud Kreeka Vabariigile.
   
      Brüssel, 21. august 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Nõukogu direktiiv 92/119/EMÜ, 17. detsember 1992, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega (EÜT L 62, 15.3.1993, lk 69).